Der er is på bilruderne, lokalt er der rimtåge, og der er risiko for glatte veje i stort set hele landet, når man tirsdag morgen skal afsted på arbejde eller i skole. Der bliver også brug for hue, halstørklæde og handsker, for det er en af efterårets foreløbigt koldeste morgener, vi er stået op til. Vejene kan være spejlglatte I stort set hele landet er temperaturen tirsdag morgen tæt på eller under frysepunktet, og vejbanetemperaturerne ligger mellem 1 grads varme og 5 graders frost. De lave temperaturer giver risiko for rimglatte veje i stort set hele landet tirsdag morgen, når vanddamp i luften afsættes som rim på de kolde veje, cykelstier og fortove, og derved gører dem spejlglatte. Og man skal passe på, selv om termometret i bilen eller uden for køkkenvinduet viser plusgrader. Vejbanetemperaturen kan sagtens være mere end et par grader koldere. Selv om der ifølge Vejdirektoratet saltes de fleste steder i landet, kan det være glat. Med risiko for glatte veje skal man køre ekstra forsigtigt - og som altid efter forholdene. Ved risiko for glatte veje betyder det, at man bør sænke hastigheden og holde ekstra god afstand. -6,1 grader og rimtåge i Nordjylland De laveste temperaturer finder man tirsdag morgen i Nordjylland, hvor det er klart vejr. Her har temperaturen i Tylstrup nord for Aalborg indtil klokken 6 været nede på -6,1 grader. Dermed har vi den foreløbigt næstkoldeste morgen i dette efterår. Mandag morgen var det lidt koldere, da der blev målt -7,0 grader i Karup i Midtjylland . De lave temperaturer i Nordjylland betyder også, at der er dannet rimtåge. I Aalborg Lufthavn meldes der tirsdag morgen om rimtåge og sigtbarhed ned til 100 meter.

Opsummering:
Termometeret viser ned til seks graders frost i Nordjylland, hvor det tirsdag morgen er koldest.